Шанхай_Мастэрс_2016_(снукер)
Першы дзень (19 верасня)
19 верасня на Шанхайскай гранд-сцэне пачаліся паядынкі асноўнай стадыі Шанхай Мастэрс 2016, якія гуляліся на працягу дзвюх сесій за чатырма сталамі адначасова. Першы дзень уключаў у сябе 4 матчы ўайлдкард раўнда і 4 матчы 1/16 фіналу. Дэбютант турніру Энтані Мак-Гіл, які здабыў свой першы рэйтынгавы тытул на адкрытым чэмпіянаце Індыі ў пачатку сезона, з лікам 5:0 і брэйкам у 133 балы ў пятым фрэйме разграміў кітайскага аматара Чэня Цзыфаня, які ўжо ў трэці раз запар сустрэў няўдачу ў папярэднім раўндзе шанхайскага спаборніцтва. Майкл Холт, які дайшоў да паўфінальнай стадыі Шанхай Мастэрс 2013 года, перамог іншага аматара Сюя Сы з лікам 5:1, саступіўшы ў першай партыі і ўзяўшы наступныя пяць з брэйкамі ў 63 і 107 ачкоў. У 1/16 фіналу Марка Фу з Ганконга, які восем разоў выступаў на Шанхай Мастэрс, але толькі аднойчы дайшоў да чвэрцьфіналу, гуляў супраць Дэвіда Гілберта, які ў другі раз пасля 2013 года патрапіў у асноўную стадыю шанхайскага рэйтынгавага спаборніцтва. 14-ы сеяны азіят, які дайшоў да паўфіналу чэмпіянату свету ў канцы папярэдняга сезона, упэўнена пачаў паядынак, выйграўшы першыя тры фрэймы з брэйкамі ў 119 і 79 балаў. Гілберт адказаў дзвюма соценнымі серыямі ў 117 і 115 ачкоў, пасля чаго Марка Фу выйграў шостую партыю падыходам у 70 балаў і зрабіў лік 4:2, але англічанін здзейсніў камбэк, узяўшы тры апошнія фрэймы з брэйкам у 50 балаў у вырашальнай партыі і ўпершыню выйшаў у 1/8 фіналу Шанхай Мастэрс. У другім матчы 1/16 фіналу пераможца шанхайскага турніру 2008 года Рыкі Уолдэн сустракаўся з 25-гадовым Майклам Уайтам з Уэльса, які дайшоў да чвэрцьфінальнай стадыі ў 2014 годзе. Уайт, які займаў 21-е месца ў рэйтынгу, адкрыў лік, пасля чаго яго апанент выйграў другі фрэйм з брэйкам у 63 балы, а валійскі снукерыст пакінуў за сабой дзве наступныя партыі, зрабіўшы сэнчуры ў 113 ачкоў у чацвёртай партыі. 9-ы сеяны Рыкі Уолдэн выйграў два наступныя фрэймы з серыямі ў 53 і 62 балы, зрабіўшы лік 3:3, пасля чаго снукерысты абмяняліся буйнымі брэйкамі — 101 ачко ў Уайта і 98 ачкоў у Уолдэна. У вырашальнай партыі дамінаваў валіец, пасля чаго Уолдэн павінен быў шукаць памылку апанента ў пазіцыйнай гульне. Уайт двойчы памыліўся і пакінуў снукерысту з Англіі свабодны шар, але Рыкі Уолдэн не здолеў скарыстацца сваёй магчымасцю, два разы не забіўшы прамыя шары ў кутнія лузы, і дазволіў праціўніку перамагчы і ў другі раз выйсці ў наступны раўнд. Падчас вячэрняй сесіі першага гульнявога дня былі згуляны яшчэ два матчы ўайлдкард раўнда і два матчы 1/16 фіналу. 17-ы нумар рэйтынгу Мартын Гоўлд, які дайшоў да чвэрцьфіналу Шанхай Мастэрс у 2015 годзе, быў пераможаны 16-гадовым аматарам Юанем Сыцзюнем з лікам 5:0. Юань зрабіў брэйкі ў 111, 65 і 48 балаў, у другі раз выйшаўшы ў 1/16 фіналу рэйтынгавага турніру на чэмпіёна свету Марка Сэлбі. У канцы сакавіка Гоўлд таксама гуляў супраць тады яшчэ 15-гадовага кітайца ў 1/32 фіналу адкрытага чэмпіянату Кітая і таксама саступіў з лікам 0:5. У яшчэ адным матчы ўайлдкард-раўнда гулялі два кітайскія гульцы: Лян Вэньбо, які дайшоў да фіналу Шанхай Мастэрс 2009 года і займаў 19-ы нумар у рэйтынгу, і дэбютант турніру Ху Хаа, які ў трэці раз атрымаў уайлдкард для ўдзелу ў рэйтынгавым спаборніцтве, але да гэтага не выйграваў у рэйтынгавых матчах. 29-гадовы Лян узяў першы фрэйм з брэйкам у 80 ачкоў, а яго апанент пакінуў за сабой дзве наступныя партыі з серыяй у 63 балы. Лян Вэньбо выйграў яшчэ тры фрэймы з брэйкам у 76 ачкоў, зрабіўшы лік 4:2 на сваю карысць, пасля чаго Ху Хаа здабыў перамогу ў сёмай партыі з пераможнай серыяй у 68 ачкоў, але больш дасведчаны прафесіянал пакінуў за сабой восьмы фрэйм і з лікам 5:3 выйшаў у 1/16 фіналу на пяціразовага чэмпіёна свету Роні О’Салівана. Пераможца шанхайскага спаборніцтва 2012 года Джон Хігінс з Шатландыі ў матчы 1/16 фіналу гуляў супраць Мэцью Сэлта, які ўпершыню прайшоў у 1/8 фіналу турніру ў 2015 годзе. 23-ці сеяны Сэлт дамінаваў у першай частцы матча, выйшаўшы наперад з лікам 3:1 і брэйкамі ў 55 і 73 балы, пасля чаго 41-гадовы шатландзец выйграў наступны фрэйм з сэнчуры-брэйкам у 100 балаў, скараціўшы адставанне да аднаго ачка. У шостым фрэйме 31-гадовы англічанін зрабіў серыю ў 60 балаў, але чатырохразовы чэмпіён свету выдрапаў ачко, дзякуючы клірэнсу ў 39 ачкоў, пасля чаго пакінуў за сабой яшчэ дзве партыі і з лікам 5:3 выйшаў у 1/8 фіналу Шанхай Мастэрс у восьмы раз. Фіналіст чэмпіянату свету Дзін Цзюньхуэй гуляў супраць 22-гадовага Скота Дональдсана, які займаў 114-е месца ў сусветным рэйтынгу. Дональдсан, які двойчы гуляў у 1/8 фіналу рэйтынгавых турніраў, дамінаваў у пачатку матча, выйшаўшы наперад з лікам 3:1, дзякуючы брэйкам у 56 і 42 ачкі, але пераможца шанхайскага турніру 2013 года зраўняў лік з серыяй у 60 балаў, пасля чаго снукерысты абмяняліся фрэймамі, перавёўшы паядынак у вырашальную партыю. У дзявятым фрэйме шатландзец павёў брэйк пры ліку 16:41 і меў магчымасць зачысціць стол, але памыліўся на простым чорным шары пры двух чырвоных на стале і дазволіў 29-гадоваму кітайцу перамагчы ў матчы і выйсці ў 1/8 фіналу спаборніцтва ў чацвёрты раз запар.